അവസാന നിമിഷം ട്വിസ്റ്റ് ചരണ്ജിത് സിംഗ് ചന്നി പഞ്ചാബ് മുഖ്യമന്ത്രിയാകും ചണ്ഡിഗഡ്: പഞ്ചാബിന്റെ അടുത്ത മുഖ്യമന്ത്രിയായി ചരണ്ജിത് സിംഗ് ചന്നിയെ തെരഞ്ഞെടുത്തു. ദിവസം മുഴുവന് നീണ്ട നാടകീയതകള്ക്കൊടുവിലാണ് ചന്നിയുടെ പേര് മുഖ്യമന്ത്രിയായി ഉയര്ന്നുവന്നത്. പഞ്ചാബ് കോണ്ഗ്രസിലെ ദളിത് മുഖമാണ് ചന്നി. അമരീന്ദര് മന്ത്രിസഭയില് സാങ്കേതിക വിദ്യാഭ്യാസ വകുപ്പ് മന്ത്രിയായിരുന്നു.പഞ്ചാബിന്റെ ചുമതലയുള്ള എഐസിസി ജനറല് സെക്രട്ടറി ഹരീഷ് റാവത്ത് ആണ് പുതിയ മുഖ്യമന്ത്രിയുടെ പേര് പ്രഖ്യാപിച്ചത്. പഞ്ചാബ് കോണ്ഗ്രസ് നിയമസഭാകക്ഷി നേതാവായി ചരണ്ജിത് സിംഗ് ചന്നിയെ ഏകകണ്ഠമായി തിരഞ്ഞെടുത്തതായി റാവത്ത് ട്വീറ്റ് ചെയ്തു. ഹൈക്കമാന്ഡിന്റെ അവസാനനിമിഷ ഇടപെടലിലാണ് ചന്നിക്ക് നറുക്കുവീണത്. നേരത്തെ സുഖ്ജിന്തര് സിംഗ് രണ്ധാവെ മുഖ്യമന്ത്രിയാകുമെന്നായിരുന്നു വാര്ത്തകള്.പ്രതിസന്ധി പരിഹാരത്തിനും പുതിയ മുഖ്യമന്ത്രിയെ തെരഞ്ഞെടുക്കുന്നതിനുമായി എഐസിസി നിരീക്ഷകരായ അജയ് മാക്കനും ഹരീഷ് ചൗധരിയും ചണ്ഡീ ഗഡിലെത്തിയിരുന്നു. ഹരീഷ് റാവത്തും ചണ്ഡീഗഡില് ക്യാമ്ബ് ചെയ്യുകയായിരുന്നു.പഞ്ചാബ് രാഷ്ട്രീയത്തില് നിറഞ്ഞുനിന്ന അഭ്യൂഹങ്ങള്ക്ക് വിരാമമിട്ടുകൊണ്ട് ഇന്നലെയാണ് മുഖ്യമന്ത്രി അമരീന്ദര് സിംഗ് രാജിവച്ചത്. കോണ്ഗ്രസിലെ പടല പിണക്കങ്ങളെത്തുടര്ന്നാണ് ക്യാപ്റ്റന് അമരീന്ദര് സിംഗ് രാജിവച്ചത്. പാര്ട്ടി നിയമസഭാകക്ഷി യോഗം ചേരുന്നതിനു തൊട്ടുമുമ്ബായിരുന്നു രാജി.അമരീന്ദര് സിംഗിനെ നീക്കണമെന്നാവശ്യപ്പെട്ട് 50 എംഎല്എമാര് ഒപ്പിട്ട് കോണ്ഗ്രസ് അധ്യക്ഷയ്ക്കു കത്തയച്ചതോടെയാണു രാജി അനിവാര്യമായത്. അടുത്ത ഫെബ്രുവരി, മാര്ച്ച് മാസങ്ങളില് പഞ്ചാബില് നിയമസഭാ തെരഞ്ഞെടുപ്പ് നടക്കാനിരിക്കെയാണ് കോണ്ഗ്രസിലെ നേതൃപ്രതിസന്ധി പൊട്ടിത്തെറിയിലെത്തിയത്. അമരീന്ദര് വിളിച്ച യോഗത്തില് 15 എംഎല്എമാരേ പങ്കെടുത്തുള്ളൂ.